32000D0801
L 324/42
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 декември 2000 година
относно невключването на lindane в приложение I към Директива 91/414/ЕИО на Съвета и отмяната на разрешенията за съдържащи това активно вещество продукти за растителна защита
(нотифицирано под номер С(2000) 4014)
(текст от значение за ЕИП)
(2000/801/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2000/80/ЕО на Комисията (2), и по-специално член 8, параграф 2, четвърта алинея от нея,
като взе предвид Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (3), последно изменен с Регламент (ЕО) № 2266/2000 (4), и по-специално член 7, параграф 3а, буква б) от него,
като има предвид, че:
(1)
Член 8, параграф 2 от Директива 91/414/ЕИО е предвидил Комисията да изработи работна програма за преглед на активните вещества, използвани във продуктите за растителна защита, които вече са били на пазара към 15 юли 1993 г. Условията и реда за прилагането на тази програма са определени с Регламент (ЕИО) № 3600/92.
(2)
Регламент (ЕО) № 933/94 на Комисията от 27 април 1994 г. за установяване на списък с активните вещества на продуктите за растителна защита и за определяне на докладващите държави-членки за прилагането на Регламент (ЕИО) № 3600/92 (5), последно изменен с Регламент (ЕО) № 2230/95 (6), е определил активните вещества, които подлежат на оценка в рамките на Регламент (ЕИО) № 3600/92, посочил е докладващата държава-членка за оценката на всяко вещество и е идентифицирал производителите на всяко активно вещество, които са направили нотификация в срок, в съответствие с член 4, параграф 2 от Регламент (ЕИО) № 3600/92.
(3)
Lindane е едно от деветдесетте активни вещества, посочени в Регламент (ЕО) № 933/94.
(4)
В съответствие с член 7, параграф 1, буква в) от Регламент (ЕИО) № 3600/92 Австрия, определена като докладваща държава-членка, на 17 декември 1998 г. представи на Комисията доклада за своята оценка на информацията, предадена от нотификаторите, в съответствие с разпоредбите на член 6, параграф 1 от посочения регламент.
(5)
След приемането на доклада на докладващата държава-членка Комисията е провела консултации с експерти от държавите-членки, както и с главния нотификатор (CIEL), в съответствие с разпоредбите на член 7, параграф 3 от Регламент (ЕИО) № 3600/92.
(6)
Представеният от Австрия доклад за оценка е разгледан от държавите-членки и от Комисията в рамките на Постоянния фитосанитарен комитет. Този преглед е приключен на 13 юли 2000 г. под формата на доклад рецензия на lindane в съответствие с разпоредбите на член 7, параграф 6 от Регламент (ЕИО) № 3600/92.
(7)
Оценките, направени въз основа на предоставената информация, не са доказали, че при предвидените условия на употреба, съдържащите lindane продукти за растителна защита могат да задоволят като цяло изискванията, посочени в член 5, параграф 1, букви а) и б) от Директива 91/414/ЕИО, по-специално по отношение на безопасността на потенциално изложените на действието на lindane работници и по отношение на съдбата и поведението на веществото в околната среда и възможното му въздействие върху неприцелни организми.
(8)
Следователно това активно вещество не може да бъде включено в приложение I към Директива 91/414/ЕИО.
(9)
Всеки гратисен период, отпуснат в съответствие с разпоредбите на член 4, параграф 6 от Директива 91/414/ЕИО за унищожаването, складирането, пускането на пазара и употребата на наличните запаси от съдържащи lindane продукти за растителна защита, трябва да бъде ограничен с продължителност за не повече от осемнадесет месеца, за да се позволи използването на наличните запаси за максимум един допълнителен вегетационен период.
(10)
Настоящото решение не засяга никое действие, което Комисията може да предприеме на по-късен етап за това активно вещество в рамките на Директива 79/117/ЕИО на Съвета (7).
(11)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Lindane не се включва като активно вещество в приложение I към Директива 91/414/ЕИО.
Член 2
Държавите-членки следят:
1.
разрешенията за съдържащите lindane продукти за растителна защита да бъдат отменени в рамките на шест месеца, считано от датата на приемане на настоящото решение;
2.
считано от датата на приемане на настоящото решение, по силата на дерогацията, предвидена в член 8, параграф 2 от Директива 91/414/ЕИО, да не се дава или подновява никакво разрешение за съдържащи lindane продукти за растителна защита.
Член 3
Всеки гратисен период, отпуснат от държавите-членки в съответствие с разпоредбите на член 4, параграф 6 от Директива 91/414/ЕИО, е възможно най-кратък и не повече от осемнадесет месеца, считано от датата на приемане на настоящото решение.
Член 4
Адресати на настоящото решение са държавите-членки.
Съставено в Брюксел на 20 декември 2000 година.